
A klímaszorongás és a felelős fogyasztás kapcsolatának vizsgálata

A klímaváltozás napjaink egyik legsúlyosabb globális problémája. Hatásait vizsgálva kiderül, hogy az egészségünkre, többek között a mentális egészségünkre is nagy hatást gyakorol. Ezáltal az elmúlt években olyan fogalmak jelentek meg, mint a klímaszorongás, az öko-bűntudat, az öko-gyász és még sok egyéb. Ezek mellett pedig megjelent a tudatos és felelős fogyasztás fogalma is, melynek fontossága egyre erősödik az évek folyamán.
TDK dolgozatomban többek között arra kerestem a választ, hogy a megkérdezettek között milyen mértékben van jelen a klímaszorongás, mint környezeti érzelem és milyen összefüggésben áll az életkorral. Ezen kívül az is érdekelt, hogy a felelős fogyasztás milyen formákban jelenhet meg és milyen erős kapcsolatban áll a klímaszorongással, valamint jelenleg melyek a legnépszerűbb cselekvések az emberek részéről, amelyet az éghajlatváltozás ellen tesznek.
Kutatási módszerként egy kvantitatív, kérdőíves kutatást végeztem. Ennek alkalmával 385 válasz érkezett. A kérdőívben megtalálható klímaszorongáshoz, öko-bűntudathoz és fogyasztáshoz kapcsolódó kérdések is.
A kutatás eredményeként megállapítható, hogy a fiatalabb korosztály körében nagyobb mértékben van jelen a klímaszorongás és az öko-bűntudat. Ezenkívül szignifikáns különbség volt a férfiak és a nők között klímaszorongás tekintetében. A megkérdezettek többsége próbál tenni az éghajlatváltozás ellen, például szelektív hulladékgyűjtéssel, otthoni energiatakarékossággal, vagy éppen kevesebb hús fogyasztásával.



